A karaktergyilkosságokra épülő magyar belpolitikát a nők nehezen bírnák – mondta a miniszterelnök egy zárt, kötetlen beszélgetésen tavasszal. Szerinte a jelenlegi női államtitkárokon nem is érezni annyira, hogy nagyon törekednének az első vonalba, bár utalt rá, hogy Czunyiné azért megállná a helyét.

Orbán Viktor egy zárt beszélgetésen elmondta idén tavasszal, miért nem enged nőket a hatalom közelébe. A 444 számolt be az okfejtésről, amelynek lényege, hogy az itthoni politika folyamatos karaktergyilkosságokra épül, a sokszor nemtelen támadásokat pedig a nők nehezen bírnák. A mostani állapotok között elképzelni sem tud női minisztert – mondta. Ugyanakkor a beszélgetésből kiderült, hogy Orbán Viktor nem feltétlenül elégedett ezzel a helyzettel.

© MTI / Illyés Tibor

A miniszterelnök által elmondottakból úgy tűnik, hogy még sajnálta is Lamperth Mónika volt belügyminisztert, miközben ellenzékből támadta. Lamperth volt ugyanis az egyik példája arra, hogy miért nem szabad nőket a hatalom első vonalába állítani. "Szegény Lamperth Mónika is miket kapott" – idézte fel.

Igyekeztünk tisztázni a miniszterelnök sajtófőnökével, Havasi Bertalannal, hogy Orbán Viktor valóban mondott-e ilyeneket, de Havasi úgy gondolja, "nem tiszte", hogy "nem nyilvános események, állítólagos vagy kiszivárogtatott hangfelvételek" ügyében tájékoztassa a nyilvánosságot.

© MTI / Kovács Attila

Orbán a 444 szerint arról is beszélt, hogy a jelenlegi női államtitkárokon sem érzi annyira, hogy annyira törekednének a hatalom első vonalába. A kormányfő alapvetően úgy gondolja, "nemcsak létjogosultsága van, hanem hasznos is", hogy a nők és a férfiak különböző oldalról látják a dolgokat. Mikor erre valaki a közönségből azt mondta, hogy talán éppen ezért kellenének mégiscsak nők a kormányba, Orbán egyetértett, sőt meg is nevezte Czunyiné Bertalan Judit közoktatásért felelős államtitkárt, aki szerinte alkalmas lenne a teljes humán terület menedzselésére. Novák Katalin család és ifjúságügyekért felelős államtitkárban is elég kurázsi van szerinte, hogy több feladatot kapjon.